ഹരിത നേതാക്കള്ക്ക് അന്ത്യശാസനവുമായി മുസ്ലീംലീഗ് ലൈംഗീക അധിക്ഷേപം നേരിട്ടെന്ന പരാതി അടിയന്തരമായി പിന്വലിക്കണമെന്ന് എംഎസ്എഫ് വനിതാ വിഭാഗമായ ഹരിതയോട് മുസ്ലീം ലീഗ് നേതൃത്വം ആവശ്യപ്പെട്ടു.സംഘടനയില് നേരിടേണ്ടി വന്ന ലൈംഗീക അധിക്ഷേപവും വിവേചനവും ചൂണ്ടിക്കാട്ടി മുസ്ലിം സ്റ്റുഡന്റ്സ് ഫെഡറേഷനിലെ പത്ത് വനിത നേതാക്കളാണ് വനിതാ കമ്മീഷനില് പരാതി നല്കിയത്. പരാതി വനിതാ കമ്മീഷന് കോഴിക്കോട് സിറ്റി പൊലീസിന് കൈമാറിയിരുന്നു. നാളെ രാവിലെ പത്ത് മണിക്കുള്ളില് വനിതാ കമ്മീഷനില് നല്കിയ പരാതി പിന്വലിക്കണമെന്നാണ് മുസ്ലീം ലീഗ് നേതാക്കള് ഹരിതയുടെ നേതൃത്വത്തിന് നല്കിയ അന്ത്യശാസനം. എംഎസ്എഫ് നേതൃത്വത്തില് ലൈംഗീക അധിക്ഷേപം സംബന്ധിച്ച പരാതിയില് വിശദമായ ചര്ച്ചകള് നടത്താമെന്ന് ലീഗ് നേതൃത്വം ഹരിതയെ അറിയിച്ചിട്ടുണ്ട്. പ്രശ്നം ഒത്തുതീര്പ്പാക്കാന് ഇന്നലെ ചര്ച്ച നടത്തിയ മുനവ്വറലി ശിഹാബ് തങ്ങള് പരാതി പിന്വലിക്കണമെന്ന് അഭ്യര്ത്ഥിച്ചെങ്കിലും ഹരിത നേതാക്കള് വഴങ്ങിയില്ല. ലൈംഗീക അധിക്ഷേപം നടത്തിയ എംഎസ്എഫ് പ്രസിഡന്റ് പി.കെ നവാസ് അടക്കമുളളവര്ക്കെതിരെ നടപടി എടുക്കാതെ ഒത്തുതീര്പ്പിനില്ലെന്നായിരുന്നു ഹരിതയുടെ മറുപടി.The post ഹരിത നേതാക്കള്ക്ക് അന്ത്യശാസനവുമായി മുസ്ലീംലീഗ് first appeared on MalayalamExpressOnline.